**Tisztelt Hölgyeim és Uraim!**

Szeretettel köszöntöm Önöket az Adorate Kórus adventi hangversenyén. Szkárosi Márk vagyok.

Kórusunk életében már hagyomány, hogy adventkor koncertre hívjuk a zeneszerető újpestieket. Köszönjük Horváth Zoltán plébános úrnak, hogy az Egek Királynéja Főplébánia imatermében helyet adott idei hangversenyünknek.

Mivel koncertünkről hangfelvétel készül, kérjük, kapcsolják ki mobiltelefonjaikat. Köszönjük!

\*

A 2014. év ősze nagy változást hozott a kórus életében: októbertől csatlakozott az együtteshez Dévity Zoltán, az ELTE Bartók Béla Énekkarának hangképzője és másodkarnagya, a Honvéd Férfikar énekese, a Szentpétervári, Fiatal karnagyok 7. nemzetközi versenyének különdíjasa, aki ez alkalommal mutatkozik be az újpesti közönségnek mint az Adorate Kórus társkarnagya. Hangversenyünk első három, a középkorból származó művét Dévity Zoltán vezényelte.

Az elhangzó művek szövege nyersfordításban a műsorlapon olvasható.

Francisco Guerrero a spanyol reneszánsz egyik legnagyobb zeneszerzője. Műsorunk folytatásában az Adorate Kórus *Niño Dios d’amor herido* című művét énekli.

Vezényel: Dévity Zoltán.

Giulio Caccini olasz komponista a kora barokk legbefolyásosabb zeneszerzője volt. Az Adorate Kórus női kara a keresztény hívők egyik legfontosabb imája, az *Ave Maria* szövegére írt művét adja elő.

Vezényel: Barta Viktória, az Adorate Kórus egyik alapító karnagya.

Zongorán közreműködik: Monostori Ferenc.

Angol nyelvterületen nagy hagyománya van a karácsonyi dalok közös éneklésének. Idézzük fel az ünnep hangulatát a 15. századi az *Ecce quod natura* című kancióval.

Vezényel: Barta Viktória.

Tomás Luis de Victoria [spanyol](http://hu.wikipedia.org/wiki/Spanyolorsz%C3%A1g) [reneszánsz](http://hu.wikipedia.org/wiki/Renesz%C3%A1nsz) komponista *Senex puerum portabat* című motettáját Dévity Zoltán vezényli.

Hangversenyünket ismét középkori dallammal folytatjuk: a *Domine ad adjuvandum* (Domine âd âdjuvândum) kánon ismeretlen szerző műve, szövege a vesperás bevezető fohásza. Vezényel: Dévity Zoltán.

Maurice Duruflé a 20. század francia komponistái között igen nagy jelentőségű. Az Adorate Kórus a *Mi Atyánk* imádságot ma délután Duruflé feldolgozásában adja elő.

Vezényel: Barta Viktória.

Monteverdi *Angelus ad pastores ait* című műve következik, amelyben a pásztoroknak megjelenő angyalok Krisztus születését hirdetik.

Vezényel: Barta Viktória.

*In dulci jubilo* (In dulci jubiló), Édes ujjongással – így kezdődik az egyik leghíresebb, német és latin nyelvű karácsonyi ének, amely a 14. században keletkezett, és a 16. században vált Európa-szerte népszerűvé. Az Adorate Kórus női kara a művet Michael Praetorius zeneszerző feldolgozásában énekli.

Vezényel: Barta Viktória.

A hajnali misék hangulatát Joseph Gabriel von Rheinberger, a nagy zenepedagógus és komponista *Rorate coeli de super* című művével idézzük fel.

Vezényel: Barta Viktória.

Aquinói Szent Tamás himnusza, a *Pange lingua* ezúttal Kodály Zoltán feldolgozásában hangzik el.

Vezényel: Barta Viktória.

A zene nyelvén megidézett áhítat után következzék Juhász Gyula *Karácsony felé* című költeménye, amely az anyanyelv szépséges eszközeivel varázsolja elénk a karácsony misztériumát.

Szép Tündérország támad föl szívemben   
Ilyenkor decemberben.   
A szeretetnek csillagára nézek,   
Megszáll egy titkos, gyönyörű igézet,   
Ilyenkor decemberben.

…Bizalmas szívvel járom a világot,   
S amit az élet vágott,   
Beheggesztem a sebet a szívemben,   
És hiszek újra égi szeretetben,   
Ilyenkor decemberben.

…És valahol csak kétkedő beszédet   
Hallok, szomorún nézek,   
A kis Jézuska itt van a közelben,   
Legyünk hát jobbak, s higgyünk rendületlen,   
S ne csak így decemberben.

Mendelssohn *Éliás* című oratóriumát a zeneszerző élete egyik főművének tartotta. Csendüljön most fel a műből az angyalok tercettje az Adorate Kórus női kara előadásában.

Vezényel: Dévity Zoltán.

Franz Xaver Biebl, német komponista *Ave Maria-*feldolgozása következik.

Vezényel: Dévity Zoltán.

Hangversenyünket Camille Saint-Saëns *Karácsonyi oratórium*ának *Tollite hostias* című részletével zárjuk.

Vezényel: Barta Viktória.

Zongorán közreműködik: Monostori Ferenc.

Amennyiben koncertünk elnyerte tetszésüket, szívesen fogadjuk adományaikat, amelyeket szeretettel felajánlunk karácsonyra a rászorulók javára! Gyűjtőládánkat a kijárat mellett helyeztük el.

Köszönjük megtisztelő figyelmüket, áldott ünnepeket kívánunk.